C 493/16
MT
Il-Ġurnal Uffiċjali tal-Unjoni Ewropea
27.12.2022
It-Tlieta 7 ta’ Ġunju 2022
sovrani tal-Istati Membri tal-UE bi ksur tad-dritt internazzjonali; jesprimi s-solidarjetà sħiħa tiegħu mal-Ġreċja u mar-Repubblika ta' Ċipru; jafferma mill-ġdid id-dritt tar-Repubblika ta' Ċipru li tidħol fi ftehimiet bilaterali dwar iż-ŻEE tagħha u li tesplora u tisfrutta r-riżorsi naturali tagħha f'konformità sħiħa mad-dritt internazzjonali; jinnota b'dispjaċir li l-casus belli ddikjarat mill-Gran Assemblea Nazzjonali tat-Turkija kontra l-Greċja fl-1995 għadu ma ġiex irtirat; jilqa' t-tkomplija tat-taħditiet esploratorji bejn il-Greċja u t-Turkija bil-għan li d-delimitazzjoni tal-blata kontinentali u ż-ŻEE tiġi indirizzata f'konformità mad-dritt internazzjonali; itenni l-appell tiegħu lill-Gvern Tork biex jiffirma u jirratifika l-Konvenzjoni tan-NU dwar il-Liġi tal-Baħar, li hija parti mill-acquis tal-UE; jesprimi l-appoġġ tiegħu għall-istedina magħmula mill-Gvern ta' Ċipru lit-Turkija biex iż-żewġ naħat jidħlu f'negozjati bona fide dwar id-delimitazzjoni marittima tal-kosta rispettiva tagħhom jew inkella jirrikorru għall-Qorti Internazzjonali tal-Ġustizzja, u jistieden lit-Turkija taċċetta l-istedina ta' Ċipru; jilqa' l-kontribut tat-Turkija għas-sigurtà tal-provvista tal-gass permezz tal-konnessjoni tal-Pipeline Trans-Anatoljan (TANAP) mal-Pipeline Trans-Adrijatiku (TAP) komplut; itenni l-appoġġ tiegħu għall-proposta tal-Kunsill Ewropew biex tiġi organizzata konferenza multilaterali dwar il-Lvant tal-Mediterran u jenfasizza li l-Patt Ekoloġiku u t-tranżizzjoni tal-enerġija jistgħu jipprovdu opportunitajiet importanti għal soluzzjonijiet tal-enerġija kooperattivi, sostenibbli u inklużivi fil-Lvant tal-Mediterran; jappella biex il-Lvant tal-Mediterran jingħata rwol ta' katalist ġenwin fid-dimensjoni esterna tal-Patt Ekoloġiku;
44.
Jiddeplora l-fatt li l-problema ta' Ċipru għadha ma ġietx solvuta u jenfasizza li soluzzjoni konformi mar-riżoluzzjonijiet rilevanti tal-Kunsill tas-Sigurtà tan-NU u fi ħdan il-qafas miftiehem ikollha impatt pożittiv fuq ir-relazzjonijiet tat-Turkija mal-UE; jerġa' jafferma bil-qawwa l-fehma tiegħu li l-unika soluzzjoni sostenibbli għall-kwistjoni ta' Ċipru hija dik ta' soluzzjoni ġusta, komprensiva u vijabbli, inkluż fl-aspetti esterni tagħha, fi ħdan il-qafas tan-NU, abbażi ta' federazzjoni bikomunitarja u biżonali b'personalità ġuridika internazzjonali unika, sovranità unika, ċittadinanza unika u ugwaljanza politika, kif stabbilit fir-riżoluzzjonijiet rilevanti tal-Kunsill tas-Sigurtà tan-NU u f'konformità mad-dritt internazzjonali u abbażi tar-rispett għall-prinċipji li fuqhom hija msejsa l-Unjoni; jiddeplora l-fatt li l-Gvern Tork abbanduna l-bażi tas-soluzzjoni miftiehma u l-qafas tan-NU biex jiddefendi waħdu soluzzjoni ta' żewġ stati f'Ċipru; jistieden lit-Turkija tabbanduna din il-proposta inaċċettabbli għal soluzzjoni ta' żewġ stati; jistieden ukoll lit-Turkija tirtira t-truppi tagħha minn Ċipru u żżomm lura minn kwalunkwe azzjoni unilaterali li ssaħħaħ il-qasma permanenti tal-gżira u żżomm lura milli tieħu xi azzjoni li tbiddel il-bilanċ demografiku; jikkundanna l-iffirmar tal-hekk imsejjaħ Protokoll Ekonomiku u Finanzjarju bejn it-Turkija u ż-żoni mhux ikkontrollati mill-gvern ta' Ċipru; jikkundanna l-fatt li t-Turkija qed tkompli tikser ir-riżoluzzjonijiet 550(1984) u 789(1992) tal-Kunsill tas-Sigurtà tan-NU, li jistiednu lit-Turkija tittrasferixxi ż-żona ta' Varosha lill-abitanti legali tagħha taħt l-amministrazzjoni temporanja tan-NU, billi tappoġġja l-ftuħ tal-belt ta' Varosha għall-pubbliku; huwa tal-fehma li dan il-pass jimmina l-fiduċja reċiproka u, konsegwentement, il-prospett li jerġgħu jibdew taħditiet diretti dwar soluzzjoni komprensiva għall-problema ta' Ċipru; jesprimi tħassib serju, f'dan ir-rigward, dwar l-attivitajiet illegali l-ġodda li seħħew dan l-aħħar fiż-żona magħluqa ta' Varosha biex tinfetaħ parti ġdida mill-bajja, kif ukoll l-iffirmar reċenti tal-“Protokoll Ekonomiku u Finanzjarju” msemmi hawn fuq li permezz tiegħu t-Turkija se tkun qed tiffinanzja proġetti għar-rikostruzzjoni ta' Varosha; jistieden lill-Gvern Tork jirritorna għad-djalogu bbażat fuq il-format tan-NU, li jirrappreżenta l-unika triq vijabbli lejn ir-rikonċiljazzjoni; jirrakkomanda li n-negozjati dwar ir-riunifikazzjoni ta' Ċipru jkomplu taħt l-awspiċji tas-Segretarju Ġenerali tan-NU malajr kemm jista' jkun minn fejn tħallew fi Crans-Montana fl-2017; itenni l-appell tiegħu lit-Turkija biex tissodisfa l-obbligu ta' implimentazzjoni sħiħa u nondiskriminatorja tal-Protokoll Addizzjonali tal-Ftehim ta' Ankara fil-konfront tal-Istati Membri kollha, inkluża r-Repubblika ta' Ċipru; jiddeplora l-fatt li t-Turkija għadha ma għamlitx progress lejn in-normalizzazzjoni tar-relazzjonijiet tagħha mar-Repubblika ta' Ċipru; jissottolinja l-fatt li l-kooperazzjoni tibqa' essenzjali f'oqsma bħall-ġustizzja u l-affarijiet interni kif ukoll il-liġi tal-avjazzjoni u l-komunikazzjoni tat-traffiku tal-ajru mal-Istati Membri kollha tal-UE, inkluża r-Repubblika ta' Ċipru;
45.
Jistieden lit-Turkija tagħti lill-komunità Ċiprijotta Torka l-ispazju meħtieġ biex taġixxi skont ir-rwol tagħha bħala komunità leġittima tal-gżira, dritt garantit mill-Kostituzzjoni tar-Repubblika ta' Ċipru; jistieden lill-Kummissjoni żżid l-isforzi tagħha biex tiddjaloga mal-komunità Ċiprijotta Torka, u jfakkar li postha hu fl-Unjoni Ewropea; jitlob lill-partijiet kollha involuti juru approċċ aktar kuraġġuż biex iqarrbu lill-komunitajiet lejn xulxin; jenfasizza l-bżonn li, wara s-soluzzjoni komprensiva tal-problema ta' Ċipru, l-acquis tal-UE jiġi implimentat fil-gżira kollha, u jenfasizza li, sadattant, ir-Repubblika ta' Ċipru għandha r-responsabbiltà li żżid l-isforzi tagħha biex tiffaċilita d-djalogu taċ-Ċiprijotti Torok mal-UE; ifaħħar il-ħidma importanti tal-kumitat bikomunitarju inkarigat mit-tfittxija ta' persuni nieqsa (CMP) u jtenni l-apprezzament tiegħu għall-fatt li, wara l-agħar fażi tal-pandemija, it-Turkija gradwalment qed terġa' tagħti lis-CMP aċċess għas-siti rilevanti, inklużi żoni militari; jistieden lit-Turkija ssaħħaħ l-isforzi tagħha fl-għoti ta' informazzjoni kruċjali mill-arkivji militari tagħha kif ukoll fl-aċċess għax-xhieda f'żoni magħluqa; jistieden lit-Turkija tikkoopera mal-organizzaz­ zjonijiet internazzjonali rilevanti, b'mod partikolari l-Kunsill tal-Ewropa, fil-prevenzjoni u l-ġlieda kontra t-traffikar illeċitu u l-qerda intenzjonata tal-wirt kulturali;